ऐसा गीत वैसे तो है ही नहीं दूसरा हिंदी फिल्मों में पर अगर हो भी तो अकसर ऐसे गीत को निर्देशक वर्तमान में केन्द्रित करते हैं। गुलज़ार यादों के सहारे भूतकाल में जाकर उस वक्त्त के वर्तमान में तीनों कालों का समावेश कर देते हैं। सब कुछ आरती (हेमा मालिनी) की चंदन (धर्मेन्द्र) से जुड़ी स्मृतियाँ हैं और इन स्मृतियों में उस दौर की बातें हैं जब आरती और चंदन केवल प्रेमी ही नहीं थे बल्कि मंगेतर थे और उनकी शादी होने वाली थी। उनकी अतरंगता देखकर उनके पति-पत्नी होने का आभास होता है और इसी आभास से गुलज़ार छेड़छाड़ करते हैं इस गीत में। ऐसा सिर्फ गुलज़ार ही कर पाते हैं हिंदी फिल्मों में। अपने फिल्मी और साहित्यिक जीवन के सृजनशील दशकों में उन्होने स्त्री-पुरुष के प्रेम के कई कोण खंगाले हैं अपनी रचनाओं (गीतों, कहा्नियों और फिल्मों) के जरिये और हर बार प्रेम संबंधों के बारे में अपनी समझ और कल्पना से अपने पाठकों, श्रोताओं एवम दर्शकों को मोहित और एक हद तक हतप्रभ किया है। उनकी रचनाओं से रुबरु होकर ऐसा अक्सर लगता है कि ऐसा होता है पर इसे अभिव्यक्त्ति भी दी जा सकती है क्या? गुलज़ार महसूस की जाने वाली कठिन अभिव्यक्ति को एक रुप प्रदान करने वाले कलाकार हैं।